Subject: ~{:s3`1Z83~}

From: [email-masked] (Max Burbank)
Date: Sun, 27 Jun 1993 20:36:59 GMT

后赤壁赋
                                －－苏轼
是岁十月之望，步自雪堂，将归于临皋。二客从予过黄泥之坂。
霜露既降，木叶尽脱，人影在地，仰见明月。  顾而乐之，行歌相答。
已而叹曰：“有客无酒，有酒无肴．月白风清，如此良夜何？”客曰：
“今者薄暮，举网得鱼，  巨口细鳞，状如松江之鲈。顾安得酒乎？”
归而谋诸妇，妇曰：“我有斗酒，藏之久矣，以待子不时之需。”

于是携酒与鱼，复游于赤壁之下。江流有声，断岸千尺，山高月小，
水落石出。曾日月之几何，而江山不可复识矣！  予乃摄衣而上，
履躔岩，披蒙茸，踞虎豹，登虬龙．攀栖鹘之危巢，俯冯夷之幽宫。
盖二客不能从焉，划然长啸，草木震动，山鸣谷应，风起水涌。
予亦悄然而悲，肃然而恐，凛乎其不可留也。反而登舟，放乎中流，
听其所止而休焉。时夜将半，四顾寂寥。适有孤鹤，横江东来，
翅如车轮，玄裳缟衣，戛然长鸣，掠予舟而西也。

须臾客去，予亦就睡。梦一道士，羽衣翩跹，过临皋之下，揖予而言曰：
“赤壁之下乐乎？”问其姓名，俯而不答。“呜呼噫嘻，我知之矣！
畴昔之夜，飞鸣而过我者，非子也耶？”道士顾笑，予亦惊寤，开户
视之，不见其处。

注解：
是岁：      指写＜＜前赤壁赋＞＞的那年。
躔岩：      险峻的山岩。
冯（ｐｉｎｇ２）夷：  即河伯，传说中的水神。
玄裳缟衣：  黑裙白衣。
雪堂，临皋（亭）是苏轼在黄州的住所。黄泥坂，东坡都是附近的地名。

苏轼的＜＜前赤壁赋＞＞以其情景交融，哲理豁达而脍炙人口，相比之下，
这篇＜＜后赤壁赋＞＞则是风格飘逸洒脱，意境如高山流水。结尾扑朔
迷离，读之飘然欲仙。

苏轼的作品和为人，温和细腻，潇洒豪放，凡事求真，又不拘
一格，热爱生活，随遇能安，既不板脸作势，也不装疯卖狂。真有一股
平和如水的贵族气质，和包容一切的大家风范。